Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏสถานการณ์ว่ากลุ่มบุคคลหลายกลุ่มได้แสดงออกถึงเจตนารมณ์ในการปลุกระดมมวลชนให้เข้าร่วมการชุมนุมหรือดำเนินการอื่นใดเพื่อขัดขวางการปฏิบัติหน้าที่ขององค์กรฝ่ายนิติบัญญัติ
หรือการใช้อำนาจการบริหารราชการแผ่นดินของรัฐบาล
ซึ่งไม่เป็นไปตามวิถีทางการปกครองระบอบประชาธิปไตยอันมีพระมหากษัตริย์ทรงเป็นประมุขตามรัฐธรรมนูญ
และอาจมีการกระทำที่ละเมิดต่อบทบัญญัติของกฎหมาย
โดยมีการเตรียมการกำหนดรูปแบบในลักษณะเคลื่อนย้ายการชุมนุมเพื่อให้เกิดความไม่สงบสุขในบ้านเมือง
ซึ่งอาจกระทบต่อความสงบเรียบร้อย และมีแนวโน้มที่จะชุมนุมยืดเยื้อเป็นเวลานาน
หรือมีการเตรียมการเพื่อยึดพื้นที่สำคัญในกรุงเทพมหานคร
อีกทั้งอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงยิ่งขึ้น
ซึ่งการดำเนินการดังกล่าวข้างต้นอาจก่อให้เกิดความไม่สงบเรียบร้อยหรือเกิดความเสียหายแก่ชีวิต
ร่างกาย
และทรัพย์สินของประชาชนหรือของรัฐหากไม่มีมาตรการป้องกันและควบคุมอย่างเหมาะสมจะทำให้สถานการณ์ขยายลุกลามจนเกิดความรุนแรงเกิดผลเสียหายต่อเศรษฐกิจ
กระทบต่อความมั่นคงภายในราชอาณาจักร รวมทั้งการบริหารราชการแผ่นดินของรัฐ

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๓๑ กรกฎาคม พ.ศ. ๒๕๕๖ ดังต่อไปนี้

๑.  ให้เขตพื้นที่เขตพระนคร
เขตป้อมปราบศัตรูพ่าย และเขตดุสิต กรุงเทพมหานคร เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด

ทั้งนี้ ให้มีผลบังคับใช้ระหว่างวันที่ ๑ สิงหาคม พ.ศ. ๒๕๕๖
ถึงวันที่ ๑๐ สิงหาคม พ.ศ. ๒๕๕๖

ประกาศ
ณ วันที่ ๓๑ กรกฎาคม พ.ศ. ๒๕๕๖
นิวัฒน์ธำรง
 บุญทรงไพศาล
รองนายกรัฐมนตรี
รักษาราชการแทน
นายกรัฐมนตรี

ปริยานุช/ผู้จัดทำ
๕ สิงหาคม ๒๕๕๖

อุษมล/ผู้ตรวจ
๘ สิงหาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๙๑ ง/หน้า ๓/๓๑ กรกฎาคม ๒๕๕๖